„ Ég er búinn að senda innanríkisráðuneytinu bréf þar sem ég vek athygli á þessari tillögu , “ segir Ómar Stefánsson , oddviti Framsóknarmanna í Kópavogi , og vísar í máli sínu til tillögu minnihlutans í bæjarstjórn Kópavogs og Gunnars Birgissonar um að kaupa 30 - 40 félagslegar íbúðir og að byggja tvö fjölbýlishús fyrir almennan leigumarkað . Ómar segir fjárhagsáætlun bæjarins fyrir árið 2014 hafa legið fyrir og því verði áðurnefnd tillaga minnihlutans að vera viðauki við þá áætlun í stað þess að vera afgreitt sem sérstakur útgjaldaliður . Segir Ómar ljóst að tillagan feli í sér miklar fjárhagslegar skuldbindingar fyrir sveitarfélagið og því vill hann að innanríkisráðuneytið úrskurði um lögmæti þessarar ákvörðunar . Þá segir hann einnig að svo virðist sem Guðríður Arnardóttir , oddviti Samfylkingarmanna í bæjarstjórn og varaformaður Sambands íslenskra sveitarfélaga , þekki ekki mjög vel til laga um fjármál sveitarfélaga . Telur hann því eðlilegast að hún segi af sér sem varaformaður . „ Hún hefur enga afsökun fyrir því að þekkja ekki lög og reglur , “ segir Ómar .